b'\n_START_ARTICLE_\nKaplan Klemen\n_START_SECTION_\n1. dejanje\n_START_PARAGRAPH_\nKlemen stoji pred te\xc5\xbeko odlo\xc4\x8ditvijo: ali v semeni\xc5\xa1\xc4\x8de ali k poroki z Jelko. Vas z materjo vred pritiska, da bi \xc5\xa1el za duhovnika, Jelka ga vle\xc4\x8de k sebi, le o\xc4\x8de in \xc5\xbeupnik ga razumeta. Kon\xc4\x8dno se Klemen odlo\xc4\x8di za semeni\xc5\xa1\xc4\x8de in se poslovi od Jelke. \xc4\x8cuti se poklicanega za ljubezen do vseh, njegovo srce se prazni, da bo v njem prostora za vse revne in trpe\xc4\x8de.\n_START_SECTION_\n2. dejanje\n_START_PARAGRAPH_\nKlemen \xc5\xbee kot semeni\xc5\xa1\xc4\x8dnik skrbi za reve\xc5\xbee v barakarski\xc2\xa0\xc2\xbbSibiriji\xc2\xab. Gospod Vencelj mu prina\xc5\xa1a darove zanje, zbral jih je po vasi, in ga bodri v njegovi nameri, da bi se kot duhovnik naselil med barakarji kot enak med enakimi. Toda med barakarji \xc5\xbee nastaja odpor proti Klemenu, vodi ga Resman, ki si je s pomo\xc4\x8djo pija\xc4\x8de pridobil se nekaj drugih; ti hujskajo, \xc4\x8de\xc5\xa1 da so farji vsega krivi, ker z gospodo dr\xc5\xbee zoper reve\xc5\xbee. Ve\xc4\x8dina pa hodi k njemu po pomo\xc4\x8d, tudi stari Trpin, ki Resmana sovra\xc5\xbei - ta je bil namre\xc4\x8d sokriv za smrt Trpinovega sina, obenem pa uni\xc4\x8duje Trpinovo ne\xc4\x8dakinjo Marjeto, svojo ljubico; ubogo dekle je spolno bolno in obsojeno na stra\xc5\xa1no smrt. Klemenova dobrota utira starcu spet pot do Boga, ki ga je bil v trpljenju izgubil. - V semeni\xc5\xa1\xc4\x8de pride tudi Jelka z zaro\xc4\x8dencem Megli\xc4\x8dem, da Klemena povabi na poroko. Meglic je dobrega srca, rad pomaga in s Klemenom se hitro ujameta. Klemen obema za\xc5\xbeeli vso sre\xc4\x8do v zakonu.\n_START_SECTION_\n3. dejanje\n_START_PARAGRAPH_\nKlemen se je naselil med barakarji. Ljudje, ki jih je na\xc5\xa1\xc4\x8duval Resman, razsajajo pred njegovimi vrati, radi bi ga pregnali iz naselja. Trpin stoji Klemenu ob strani, pripravljen je tudi udariti, le da bi kaplan ostal med njimi. Ko pride Grilc grozit, mu Trpin o\xc4\x8dita ravnanje z Marjeto in mu poka\xc5\xbee vrata, kaplan pa pogumno stopi pred ljudi in pozove Resmana, naj pove, kaj ima zoper njega. A Resman se je potuhnil. Grilc vr\xc5\xbee kamen v kaplana, a to je za ljudi \xc5\xbee preve\xc4\x8d, razidejo se s slabo vestjo. Preden Trpin odide, poprosi kaplana, naj sku\xc5\xa1a dobiti denar za Marjetino zdravljenje. - Medtem zarotniki naklepajo, kako bi kaplana umazali pred ljudmi. V zaroto pritegnejo tudi Marjeto z obeti, da bo dobila denar za zdravljenje. Marjeta obljubi, da bo kaplana speljala v past. Ko Resman ostane sam, pride Klemen z malim Ton\xc4\x8dkom, ki se je bil izgubil. A Resman ne se\xc5\xbee v ponujeno roko, surovo vr\xc5\xbee kaplana \xc4\x8dez prag.\n_START_SECTION_\n4. dejanje\n_START_PARAGRAPH_\nKaplana, ki se igra z otroki, pride Trpin posvarit, da spet nekaj naklepajo zoper njega; ponudi svojo pomo\xc4\x8d, \xc4\x8de bo treba. Za Trpinom pride Marjeta. Kaplan ji da nekaj denarja in \xc5\xbee so tu\xc2\xa0\xc2\xbbpri\xc4\x8de\xc2\xab, da kaplan pono\xc4\x8di, na samem, daje denar dekletu, ki je znano kot pocestnica. A Marjeta se obrne zoper Resmana, ma\xc5\xa1\xc4\x8devalno odkrije njegovo podlo spletko in se, od bolezni \xc5\xbee na pol nora, za\xc5\xbeene vanj. Resman zbe\xc5\xbei, Marjeto odpelje policija. To Grilca tako prizadene, da - premagan od kaplanove dobrote - skru\xc5\xa1eno prizna svojo krivdo. Vtem se vrne Trpin; iz bole\xc4\x8dine zaradi Marjetine usode se je bil hotel obesiti, a zavest, da ga Klemen \xc4\x8daka, ga je re\xc5\xa1ila. Pa\xc4\x8d pa se je obesil Resman. Pretresen se Trpin odlo\xc4\x8di in poprosi Klemena za spoved. Ljubezen re\xc5\xa1uje, trpljenje je rodilo milost.'